b'\n_START_ARTICLE_\nRacing club de Narbonne M\xc3\xa9diterran\xc3\xa9e\n_START_SECTION_\nHist\xc3\xb2ria\n_START_PARAGRAPH_\nEl RC Narbonne \xc3\xa9s el resultat de la fusi\xc3\xb3 de dos grups rugbistes narbonesos: l\'Sporting i el format pels militars del 80\xc3\xa8 regiment d\'infanteria franc\xc3\xa8s. El 26 de setembre de 1907 el Racing club narbonnais naixia adoptant els colors grana i negre per al seu uniforme; Aquests colors seran substitu\xc3\xafts el 1912 pels actuals taronja i negre. El primer president va ser Burgalat, un negociant de vins._NEWLINE_Despr\xc3\xa9s d\'uns anys en qu\xc3\xa8 el club de Narbona guanyar\xc3\xa0 els seus primers t\xc3\xadtols (el Challenge G\xc3\xa9nie el 1908 i el Campionat del Llenguadoc el 1912), viur\xc3\xa0 una etapa terrible amb la p\xc3\xa8rdua de 22 dels seus membres durant la Primera guerra mundial. El Racing trigar\xc3\xa0 anys a cicatritzar aquesta ferida._NEWLINE_Despr\xc3\xa9s que el president Arnaud rellanc\xc3\xa9s el RCN dins del campionat de Fran\xc3\xa7a l\'octubre de 1919, va succeir-lo Alphonse Labau. En aquest per\xc3\xadode l\'estadi va ser dotat de tribunes fetes de ciment i es va fitxar el 2a l\xc3\xadnia internacional Aim\xc3\xa9 Cassayet. Amb Cassayet liderant l\'equip, el Narbona va arribar a la seva primera semi-final del campionat de Fran\xc3\xa7a el 1925._NEWLINE_Malauradament, la mort sobtada de Cassayet per una malaltia l\'any 1927, va estroncar novament la carrera ascendent del club narbon\xc3\xa8s._NEWLINE_L\'any 1932, amb Joseph Choy com a capit\xc3\xa0, el Racing va arribar a la seva primera final del campionat e Fran\xc3\xa7a, partit que va perdre a Bordeus contra el LOU per 9-3. Encara el Narbona jugar\xc3\xa0 una altra final el 1933 abans de guanyar el seu primer t\xc3\xadtol de campi\xc3\xb3 de Fran\xc3\xa7a l\'any 1936, guanyat davant del Montferrand per 6-3. Narbona va reservar una rebuda triomfal per als seus "herois"._NEWLINE_Tanmateix el RC Narbonne entrar\xc3\xa0 novament en una etapa de regressi\xc3\xb3 durant m\xc3\xa9s de vint anys on la sequera de t\xc3\xadtols i de resultats ser\xc3\xa0 la t\xc3\xb2nica principal._NEWLINE_No ser\xc3\xa0, doncs, fins a les dues semi-finals jugades el 1964 i 1968 del Campionat de Fran\xc3\xa7a i el seu primer t\xc3\xadtol del Challenge Ives du Manoir, tamb\xc3\xa9 el 1968, que el club no torn\xc3\xa0 a ser un referent dins del rugbi franc\xc3\xa8s. Guanyar\xc3\xa0 un total de 9 t\xc3\xadtols de l\'Yves du Manoir entre 1968 i 1991 i esdevindr\xc3\xa0 altre cop campi\xc3\xb3 de Fran\xc3\xa7a el 1979._NEWLINE_L\'any 2001 el RC Narbonne encara jugar\xc3\xa0 la final del Campionat europeu que perdr\xc3\xa0 davant del NEC Harlequins angl\xc3\xa8s per 42-33. Per\xc3\xb2 una crisi de joc i de resultats van condemnar aquest hist\xc3\xb2ric del rugbi franc\xc3\xa8s al descens de categoria l\'any 2007, despr\xc3\xa9s de 100 anys jugant a la m\xc3\xa0xima categoria.'